父執德化陳宰叔高槩寄詩和之
作者：王邁
朝代：宋

paragraphs: 欲作好官易，與時同俯仰。
欲作好人難，前修嚴矱矩。
馬安爲巧宦，孔光位宰輔。
貽臭汗青中，詬駡之所聚。
胡威清比父，魏謩直肖祖。
世家有若人，百不一二數。
夫君少壯時，筆力迫韓杜。
晚歲宰一同，治最方卓魯。
中都清要官，唾手可搏取。
徑掛神武冠，去國身如羽。
隠几挹青山，稱觴環綵舞。
導養學熊鶴，鉛汞成龍虎。
妙香參鼻觀，虛白生靈宇。
興來聳文筆，象物蒙藻黼。
客至開香醪，鯨量少儔伍。
我登清風堂，人今道則古。
敬宣與狎崇，所擇聽張禹。